HETEBØLGE I KRAFTMARKEDET

(Kristiansand, 1. juni 2018)

Snøsmeltingen ble kort og intens, mai ble tidenes varmeste – og både vindkraft og nedbør glimret med sitt fravær. I sum endte dette med et kraftig løft i strømprisene i mai.

Da den fellesnordiske systemprisen til slutt havnet på 33,46 €/MWh for mai måned, ble den notert som høyeste mai-pris på fem år – på tross av kraftig snøsmelting og flom flere steder i landet. Siden denne perioden hadde minimalt med nedbør og svært lite vindkraft, falt ikke prisen så lavt som den ofte gjør i løpet av snøsmeltingsperioden.

Sammenlikner vi prisen med snittet for maiprisene de siste fem år, havnet 2018 hele 22 prosent høyere. Men om vi i stedet sammenlikner med den siste tiårsperioden, så ble prisen derimot nærmere gjennomsnittet.

**Kraftig press på spotprisen**

De rekordvarme maidagene sørget for at snøsmeltingen ble intens og kortvarig. Derfor ble det også bare et kortvarig prisfall i Norden under årets vårflom. Det skjedde i uke 19, da snøsmeltingen og flommen var på sitt kraftigste, noe som resulterte i kraftig press på spotprisen i Norden. Men, det ble med denne ene uka.

Nå som flomtoppen er tilbakelagt og prisene i Europa ligger høyere, er prisene nå tilbake der de var før snøsmeltingen.

**Nye værrekorder**

Når vi sier rekordvarme, mener vi det bokstavelig: På Østlandet måtte forrige rekord fra mai 1947 vike, og måneden ble dermed den varmeste mai som noen gang er registrert siden Meteorologisk Institutt startet målingene sine i 1937.

Samtidig har det – kanskje ikke overraskende i høytrykksperioden – vært nesten totalt fravær av nedbør, og meteorologene beregner at det i perioder fordampet mer fra snø og vann enn det kom av regn – kall det gjerne en «negativ nedbør». De høye temperaturene har naturlig nok også dempet forbruket av strøm til oppvarming.

Vannmagasinene i Norden har høyere nivåer enn normalt for årstiden, men beregninger viser at snømengden er mye lavere enn normalt. I sum blir det altså mindre tilgjengelige vannressurser i Norden neste vinter, slik det ser ut nå.

**Markedene går så det griner**

Ser vi ut i verden, noterer vi oss at gode tall fra økonomien på flere kontinenter gir press på råvareprisene. Bare i Kina økte strømforbruket med over ni prosent det siste kvartalet. I løpet av det siste kvartalet har økningen i forbruket vært på hele 200 TWh. Dette tilsvarer halvparten av all strøm vi bruker i Norden på et helt år!

Selv om Kina er verdensmestre til å bygge fornybar kraftproduksjon, så er en vesentlig del av kraftproduksjonen fremdeles basert på kullkraft. Samtidig ser vi at flere andre land i Asia også har kraftig vekst, og dermed også bruker masse kull. I sum har dette skapt et betydelig press på kullprisen, som har doblet seg på to år.

**Avgift på kull-utslipp doblet på et halvt år**

Det internasjonale kullprisen er viktig for prissettingen av nordisk kraft, siden både import og eksport av kraft fra Norden konkurrer med europeiske kullkraftverk. I Europa må kullkraft-produsenter også kjøpe utslippstillatelser, og dette er verdipapirer som også har hatt en kraftig oppgang de siste månedene.

Prisen for å slippe ut ett tonn CO2 har doblet seg fra 8 €/tonn i januar, til 16 €/tonn i dag. Dette gjør det dyrere å produsere kullkraft, noe som prises rett inn i de europeiske kraftprisene.

**Om LOS Energy:**

* Kjernevirksomheten til LOS Energy er å redusere energikostnadene ved å selge, forvalte og identifisere energiløsninger tilpasset kundens behov.
* Selskapet er en av de ledende energileverandørene i Norden med ansvar for en kundeportefølje på over 20 TWh (årsforbruk til ca. 1,3 millioner husholdninger).
* LOS Energy er et heleid datterselskap av [Agder Energi AS](https://www.ae.no/) med kontorer i Oslo, Kristiansand, Södertälje, Gøteborg og Arendal.
* I flere år har virksomheten toppet [EPSI Rating Norge](http://www.epsi-norway.org/report/stromhandel-2016/) sin uavhengige kundetilfredshetsanalyse.
* Selskapet tilbyr 100 % fornybar energi-garanti til alle oppdragsgivere.